CELEX: 32015R2316
Language: ro
Date: 2015-12-08 00:00:00
Title: Regulamentul de punere în aplicare (UE) 2015/2316 al Comisiei din 8 decembrie 2015 privind clasificarea anumitor mărfuri în Nomenclatura combinată

12.12.2015   
            
            
               RO
            
            
               Jurnalul Oficial al Uniunii Europene
            
            
               L 328/52
            
         REGULAMENTUL DE PUNERE ÎN APLICARE (UE) 2015/2316 AL COMISIEI
   din 8 decembrie 2015
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 decembrie 2015.
      
         
            Pentru Comisie,
         
         
            pentru președinte
         
         Heinz ZOUREK
         
            Director general pentru impozitare și uniune vamală
         
      
   
   
      (1)  JO L 256, 7.9.1987, p. 1.
   
      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
   
      ANEXĂ
      
                  Descrierea mărfurilor
               
               
                  Clasificare (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un articol din materiale plastice, de formă cilindrică, alimentat cu baterie, dotat cu capac (o așa-numită „pușculiță electronică”), cu înălțimea de 17 cm și diametrul de 12 cm.
                  Capacul conține un mic afișaj LCD și o fantă pentru introducerea de monede (de exemplu, euro). În momentul introducerii manuale a unei monede prin fantă, un mecanism integrat în capac (dispozitivul de calcul) recunoaște diametrul monedei, iar valoarea sa este afișată.
                  Dacă se introduc mai multe monede, una câte una, valorile recunoscute sunt adăugate la suma existentă, iar afișajul LCD arată suma totală.
                  Dacă se scot bani din pușculiță, dispozitivul de calcul nu efectuează nicio scădere.
                  A se vedea imaginea (1).
               
               
                  8470 90 00
               
               
                  Clasificarea se stabilește pe baza regulilor generale 1, 3(b) și 6 de interpretare a Nomenclaturii combinate și a textului codurilor NC 8470, 8470 90 și 8470 90 00.
                  Este vorba despre un articol compozit, alcătuit dintr-un recipient din material plastic și un dispozitiv de calcul. În comparație cu pușculițele obișnuite, dispozitivul de calcul îi conferă articolului caracterul său esențial. Clasificarea în funcție de materialul constitutiv (capitolul 39) este, prin urmare, exclusă.
                  Dat fiind că articolul nu conține niciun dispozitiv manual de introducere a datelor (monedele nu sunt date), el nu este considerat o „mașină de calculat” [a se vedea, de asemenea, notele explicative la Sistemul armonizat (NESA) aferente poziției 8470 (A)(1)]. Deoarece dispozitivul de calcul face posibilă adunarea a cel puțin două numere, fiecare compus din mai multe cifre (de exemplu 0,02 EUR + 2,00 EUR = 2,02 EUR), el îndeplinește condițiile necesare pentru a fi clasificat ca „dispozitiv de calcul” (a se vedea, de asemenea, NESA aferente poziției 8470 primul alineat).
                  În consecință, întregul articol trebuie clasificat la codul NC 8470 90 00, ca „Alte mașini cu dispozitive de calcul”.
               
            
         (1)  Imaginea are caracter pur informativ.